b'\n_START_ARTICLE_\nKrajevna skupnost Jarenina\n_START_SECTION_\nLega\n_START_PARAGRAPH_\nJarenina le\xc5\xbei na 280 - 340 m nadmorske vi\xc5\xa1ine, 15\xc2\xb0 41\' 52" zemljepisne dol\xc5\xbeine in 46\xc2\xb0 37\' 44" zemljepisne \xc5\xa1irine. Od mejnega prehoda \xc5\xa0entilj je oddaljena 10 km, in 15 km od centra mesta Maribor. V starih leksikografskih zapisih so zapisali oddaljenost 2,5 ure od Maribora.\n_START_SECTION_\nIme kraja\n_START_PARAGRAPH_\nV starej\xc5\xa1ih zapisih se pojavi prvotno ime naselja kot Jareninski Dol. Kasneje je bilo  ime Jarenina  v splo\xc5\xa1ni rabi in je bilo tudi uradno ime pred drugo svetovno vojno. Ime Jarenina izhaja iz besede \xe2\x80\x9cjarkovina\xe2\x80\x9d - nem\xc5\xa1ko \xe2\x80\x9cJaring\xe2\x80\x9d in pomeni kr\xc4\x8devino - rigolano povr\xc5\xa1ino. V starih cerkvenih zapisih in listinah  je kraj Jarenina v latin\xc5\xa1\xc4\x8dini  imenovan kot  "Jeringen".\n_START_SECTION_\nZgodovina\n_START_PARAGRAPH_\nV zgodnjem srednjem veku med letom 1000 \xe2\x80\x93 1100 so bila ve\xc4\x8dina posestev na dana\xc5\xa1njem ozemlju Jarenine v lasti grofov. Tako je en del zemlji\xc5\xa1\xc4\x8d imela tudi Bre\xc5\xbeko \xe2\x80\x93 Seli\xc5\xa1ka grofica Emma. (Bre\xc5\xbee (nem\xc5\xa1ko Friesach); Sel\xc4\x8de \xe2\x80\x93(nem\xc5\xa1ko Zeltschach na Avstrijskem Koro\xc5\xa1kem  ). Po tragi\xc4\x8dni izgubi svojega mo\xc5\xbea in sinov  je zgradila stolnico in samostan benediktink   v Krki ( nem\xc5\xa1ko Gurk  ). Svoje premo\xc5\xbeenje je podarila solnogra\xc5\xa1ki ( nem\xc5\xa1ko Salzburg ) nad\xc5\xa1kofiji, katera pa je kasneje ta ozemlja podarila benediktinskemu samostanu v Admontu._NEWLINE_Velik del posestev je imel tudi plemi\xc4\x8d Rudolf Wittenszwald, kateri bi naj dal zgraditi prvotno cerkev na tem prostoru. Med letoma 1131 in 1133 se je udele\xc5\xbeil vojne  na strani  Koro\xc5\xa1ke vojvode proti Kr\xc5\xa1kemu \xc5\xa1kofu.Solnogra\xc5\xa1ki nad\xc5\xa1kof Konrad I. von Abensber ga je zaradi tega izob\xc4\x8dil iz cerkve. V opravi\xc4\x8dilo je Rudolf Wittenszwald podaril vsa svoja posestva solnogra\xc5\xa1ki nad\xc5\xa1kofiji. 10. Oktobra 1139 je nad\xc5\xa1kof Konrad I. podaril velik del posesti, ki jih je tudi imel Rudolf Wittenszwald Admondskemu samostanu. To je tudi zapisano v listini,kjer so opisana tudi zemlji\xc5\xa1\xc4\x8da na podro\xc4\x8dju Jarenine od izvira  Jareninskega potoka do izlitja potoka v reko Pernico, vklju\xc4\x8dno s tedanjo farno cerkvijo. Leto 1139 je prvi uradni  zapis Jarenine in Jareninske cerkve in leta 2009 je Jarenina praznovala 870-letnico prve omembe._NEWLINE_Gospodarsko in upravno sredi\xc5\xa1\xc4\x8de jareninskih posesti je bilo na Jareninskem dvoru. Najprej so jih upravljali laiki in gorski mojstri, kasneje pa je cerkev dolo\xc4\x8dila, da jo upravljajo samostanski ljudje. Leta 1160 se Jareninska cerkev prvi\xc4\x8d omenjena kot \xc5\xbeupnijska. Iz zapisov iz leta 1202 je nad\xc5\xa1kof Eberhard II. samostanu v Admondu znova potrdil pravico do jareninske \xc5\xbeupnije in odredil, da jo lahko upravljajo samo sveti duhovniki in ne menihi._NEWLINE_Jareninska \xc5\xbeupnija je odigrala pomembno vlogo v na prostoru Slovenskih goric, saj so takrat pod Jareninsko  dekanijo spadale \xc5\xbeupnije: Sve\xc4\x8dina, Lenart v Slovenskih goricah,\xc5\xa0entilj v Slovenskih goricah, Sp. Kungota, Jakobski dol, Jurij ob Pesnici, Jurij ob \xc5\xa0\xc4\x8davnici in Sv. Trojica v Slovenskih goricah._NEWLINE_Do priklju\xc4\x8ditve Avstrije k nem\xc5\xa1kemu rajhu leta 1939 so bila posestva v sklopu Jareninskega dvora  v lasti samostana Admont, nato pa jih je prevzela Mariborska \xc5\xa1kofija. V \xc4\x8dasu druge svetovne vojne  si jih je prilastila nem\xc5\xa1ka vojna uprava, po vojni pa  so posestva podr\xc5\xbeavili.Z zakonom o denacionalizaciji pa so bila posestva vrnjena._NEWLINE_Ob\xc4\x8dina Jarenina  je bila ustanovljena leta 1849 in je sodila  v okrajno glavarstvo Maribor, sodni okraj Maribor.Ob ustanovitvi je ob\xc4\x8dina \xc5\xa1tela 486 prebivalcev in obsegala 3,83 km\xc2\xb2.Zajemala je krajevni okoli\xc5\xa1 Jareninski Dol in Jareninski Vrh. Leta 1933 je bila priklju\xc4\x8dena ob\xc4\x8dini Pesnica.Pravno osnovo za zdru\xc5\xbeitev(komasacijo) je dala Uredba o spojitvi ob\xc4\x8din v Dravski banovini, nato pa je spet leta 1936 postala samostojna ob\xc4\x8dina. Po kon\xc4\x8danem preoblikovanju je ob\xc4\x8dina Jarenina obsegala krajevne okoli\xc5\xa1e: Ga\xc4\x8dnik, Jareninski Dol, Jareninski Vrh, Jelen\xc4\x8de, Pesni\xc5\xa1ki Dvor, Poli\xc4\x8dka vas, Poli\xc4\x8dki Vrh, Vajgen, Vukovski Dol in Vukovski Vrh. Leta 1931 je na obmo\xc4\x8dju Jarenine \xc5\xbeivelo 3003 prebivalcev na povr\xc5\xa1ini okoli 2490 hektarjev. Skupno \xc5\xa1tevilo hi\xc5\xa1 je bilo 498, od tega je bilo 130 posestni\xc5\xa1kih hi\xc5\xa1, 248 hi\xc5\xa1 ko\xc4\x8darjev in 120 najemnikov._NEWLINE_Z nacisti\xc4\x8dno okupacijo leta 1941 je stara ob\xc4\x8dina Jarenina prenehala delovati,in je bila prilagojena potrebam nacisti\xc4\x8dne uprave. Obmo\xc4\x8dje biv\xc5\xa1e ob\xc4\x8dine Jarenina se je pokrivalo z obmo\xc4\x8djem okupacijske ob\xc4\x8dine in je prenehalo z delovanjem leta 1945.\n_START_SECTION_\n\xc5\xa0olstvo\n_START_PARAGRAPH_\nZgodovina \xc5\xa1olstva v Jarenini sega dale\xc4\x8d nazaj v leto 1761, ko je otroke pou\xc4\x8deval Jakob Zinauer. Pouk je potekal v nem\xc5\xa1kem , ob\xc4\x8dasno pa tudi v slovenskem jeziku. Leta 1816 so na prostoru me\xc5\xbenarjeve hi\xc5\xa1e sezidali zgradbo v kateri sta bila tudi dva prostora- u\xc4\x8dilnici za pouk. Tega leta je postala \xc5\xa1ola tudi dvorazrednica, leta 1872 trirazrednica, leta 1887 \xc5\xa1tirirazrednica in leta 1893 petrazrednica. Leta 1882 je tedanja hranilnica odstopila \xc5\xa1oli 350 klaftrov zemlje za vzgajanje sadnih sadik.Po zaklju\xc4\x8dku \xc5\xa1olanja je vsak de\xc4\x8dek dobil eno ali dve sadiki,ostale pa so lahko kupili izklju\xc4\x8dno samo jareninski kmetje. Leta 1900 je krajevni \xc5\xa1olski svet dolo\xc4\x8dil, da bo u\xc4\x8dni jezik v 5. razredu izklju\xc4\x8dno nem\xc5\xa1ki, hkrati pa je tega leta bila sezidana  nova \xc5\xa1olska zgradba, ki je stala na prostoru sedanje \xc5\xa1ole.Leta 1905 so poskusno uvedli dvomese\xc4\x8dne po\xc4\x8ditnice meseca julija in avgusta  vendar so jih kasneje prestavili na september in oktober. Leta 1930 se je \xc5\xa1ola preimenovala v Slom\xc5\xa1kovo osnovno \xc5\xa1olo. Med drugo svetovno vojno je bila \xc5\xa1ola sedemrazrednica, pouk je potekal izklju\xc4\x8dno v nem\xc5\xa1kem jeziku. V \xc5\xa1olskem letu 1950/51 je bila uvedena ni\xc5\xbeja gimnazija. V \xc5\xa1olskem letu 1957/58 sta se ni\xc5\xbeja gimnazija in osnovna \xc5\xa1ola zdru\xc5\xbeili v osemletno \xc5\xa1olo Jarenina, v \xc5\xa1olskem letu 2000/01 pa so na \xc5\xa1oli uvedli devetletni program.Leta 2004 so poru\xc5\xa1ili \xc5\xa1e zadnji del stare \xc5\xa1ole in leta 2006 slavnostno otvorili sedanjo novo \xc5\xa1olo v treh ete\xc5\xbeah, ki vklju\xc4\x8duje tudi otro\xc5\xa1ki vrtec.Leta 20011 je \xc5\xa1ola praznovala 250 obletnico \xc5\xa1olstva v Jarenini.\n_START_SECTION_\nJareninski dvor\n_START_PARAGRAPH_\nKot je zapisano v listini iz 10. oktobra leta 1139, da  solnogra\xc5\xa1ki nad\xc5\xa1kof  Konrad I. podeljuje zemlji\xc5\xa1\xc4\x8da na podro\xc4\x8dju Jarenine od izvira  Jareninskega potoka do izlitja potoka v reko Pernico, vklju\xc4\x8dno s tedanjo  farno cerkvijo Admondskemu samostanu, so takrat  tudi Admondski benediktinci dobili takrat tudi Jareninski dvor oz. takrat \xc5\xa1e verjetno samo stanovanjski objekt in gospodarska poslopja. Ve\xc4\x8dina zemlji\xc5\xa1\xc4\x8d v okolici so bili sadovnjaki in vinogradi._NEWLINE_Med letom 1483 in 1491 so bila  obnovitvena gradbena dela na objektih kar je tudi zapisano v zapisih. Ob Tur\xc5\xa1kih napadih leta 1532 pa so poslopja po\xc5\xbegali. Takrat je  \xc5\xbee  omenjen kot Jareninski dvor. Zgradbo so ponovno zgradili med letom 1548 in 1550. Za za\xc5\xa1\xc4\x8dito pred napadalci so naredili okrog dvorca jarek ter ga napolnili z vodo, vendar so ga kasneje zakopali. V teh poslopjih je bila tudi uprava vseh teh posesti.Upravitelj  je bil od srednjega veka dalje po polo\xc5\xbeaju najvi\xc5\xa1ji vazal, ki je slu\xc5\xbeil zemlji\xc5\xa1kemu gospodu v njegovem imenu._NEWLINE_Temeljita prenova  dvora je bila med letom 1628 in 1659. V slikovnem zapisu iz leta 1681 je razvidno da je imel dvor dva nadstropja, ter tri stolpe, katerih pa  ni ve\xc4\x8d. V novej\xc5\xa1em delu je kapela sv. Urbana, ki je prvi\xc4\x8d pisno omenjena leta 1731.V pritli\xc4\x8dju so bile kleti in pre\xc5\xa1a, v gornji prostorih pa so \xc5\xbeiveli upravitelji in osebje._NEWLINE_V \xc4\x8dasu upravljanja posestev so Admontski benediktinci skrbno skrbeli, da so v  vinogradih delali najbolj\xc5\xa1i vini\xc4\x8darji. Tako so lahko vini\xc4\x8darji stanovali v hi\xc5\xa1ah ob vinogradih, lastnikom vinogradov pa so pla\xc4\x8devali dajatve v pridelku in denarju. Za njihovo delo so vodili posebne ra\xc4\x8dunske knjige._NEWLINE_V letu 1939 so samostan v Admontu razlastili, posest je pre\xc5\xa1la v upravljanje Mariborske \xc5\xa1kofije. Po okupaciji leta 1941 so posest prevzeli predstavniki nem\xc5\xa1kega rajha._NEWLINE_Po koncu druge svetovne vojne je bila posest  vrnjena benediktincem, leto kasneje pa ponovno odvzeta, ko so jo podr\xc5\xbeavili. Po letu 1991 se je, na podlagi Zakona o denacionalizaciji, posest ponovno vrnila.\n_START_SECTION_\nKrajinski park Jareninski dol\n_START_PARAGRAPH_\nKrajinski park Jareninski dol je Mestna ob\xc4\x8dina Maribor  razglasila leta 1992. Krajinski park meri 1533 ha. Njegova naravna vrednota so Perni\xc5\xa1ki ribniki, ki nudijo zaveti\xc5\xa1\xc4\x8de mnogim obvodnim rastlinam in postajali\xc5\xa1\xc4\x8de pticam selivkam.'